

# JÕELÄHTME VALLAVALITSUS

Vastavalt nimekirjale 20.11.2025 nr 6-4/5115

**Jõelähtme valla üldplaneeringu ja Jõelähtme valla üldplaneeringu keskkonnamõju strateegilise hindamise aruande avalikustamine**

Jõelähtme Vallavolikogu 16.10.2025 otsusega nr 273 võeti vastu ja suunati avalikule väljapanekule Jõelähtme valla üldplaneeringu ja Jõelähtme valla üldplaneeringu keskkonnamõju strateegilise hindamise aruanne. Avalik väljapanek toimub **20. novembrist 2025 kuni 31. jaanuarini 2026**. Sellel ajaperioodil on üldplaneeringu ja  keskkonnamõju strateegilise hindamise aruandega tutvuda paberkandjal:

* Jõelähtme vallamajas (Postijaama tee 7, Jõelähtme küla, Jõelähtme vald),
* Loo raamatukogus (Kuusiku tee 1a, Loo alevik),
* Kostivere raamatukogus (Aruküla tee 3, Kostivere alevik),
* Neeme raamatukogus (Männimäe tee, Neeme küla),
* Kaberneeme raamatukogus (Rahvamaja tee 1, Kaberneeme küla)

ja elektrooniliselt saab dokumentidega tutvuda Jõelähtme Vallavalitsuse veebilehel [**www.joelahtme.ee**](http://www.joelahtme.ee/) või [siit](https://joelahtmevv-my.sharepoint.com/:f:/g/personal/valjapanekud_joelahtme_ee/IgCpV22w0OAmQpETSFhuaQIGAbfZUeF0kpBcHAcwWL7FzYI).

Lisaks korraldab Jõelähtme vallavalitsus avaliku väljapaneku algperioodil avalikkusele suunatud üldplaneeringu lahenduse tutvustused järgmiselt:

* **25.11.2025** kell 18.00 – **Loo** kooli aula,
* **26.11.2025** kell 18.00 – **Kostivere** kultuurimõis,
* **27.11.2025** kell 18.00 – **Neeme** kooli fuajee.

Üldplaneeringu planeeringualaks on kogu Jõelähtme valla haldusterritoorium.

Üldplaneeringu koostamise põhieesmärk on valla ruumilise arengu põhimõtete kujundamine ning selle alusel maa- ja veealadele üldiste kasutamis- ja ehitustingimuste määramine. Üldplaneeringuga lahendatakse lähtuvalt valla ruumilistest vajadustest planeerimisseaduse § 75 toodud ülesanded: maa-alade kasutus- ja ehitustingimused, transpordivõrgustiku ja muu taristu üldised asukohad jt valla arenguks olulised teemad. Kasutus- ja ehitustingimused, mis ei tulene vahetult üldplaneeringust, määratakse igakordse kaalutlusotsusega detailplaneeringu või projekteerimistingimuste menetluses.

Juba väljakujunenud asustusstruktuuris üldplaneeringuga olulisi muudatusi ei kavandata. Tihenevad ja laienevad olemasolevad tiheasustusalad. Loo ja Kostivere alevike rolli tõmbekeskustena tugevdatakse, võimaldades elanikkonna lisandumist, töökohtade teket ja kohapealsete teenuste parem kättesaadavus. Toimivate tiheasustusalade tihendamine ja laiendamine uute alade hõlmamisega elamu- ja ettevõtlusaladena (sh puhkealadena) loob eeldused nende jätkusuutlikuks arenguks ka tulevikus. Väljaspool tiheasustusalasid säilib hajaasustus.

Jõelähtme valla elanike arv on küll näidanud pidevat kasvutendentsi, kuid seda peamiselt tänu sisserändele. Seetõttu on keskkonnasõbralike töökohtade loomine, atraktiivse ja kvaliteetse elukeskkonna kujundamine ning selleks võimaluste loomine oluline.

Jõelähtme valla üldplaneeringu lahenduse väljatöötamisel juhindutakse nn väärtustepõhisest lähenemisest. Valmiv üldplaneering tugineb eelkõige piirkonnale ainuomastele looduslikele, kultuurilistele, majanduslikele või sotsiaalsetele objektidele ja aladele. Jõelähtme valla üldplaneeringuga tagatakse väärtuste säilimine, kuid samas võimaldatakse vastutustundlikku arendamist.

Paralleelselt üldplaneeringu koostamisele on viidud läbi keskkonnamõju strateegiline hindamine, mille eesmärk on üldplaneeringu elluviimisega kaasnevate olulise keskkonnamõju väljaselgitamine, mõjude olulisuse ja ulatuse hindamine ning leevendavate meetmete väljatöötamine negatiivsete mõjude vähendamiseks. Riigipiiriülest keskkonnamõju Jõelähtme valla üldplaneeringu koostamise ja elluviimisega ei kaasne.

Üldplaneeringu ja selle keskkonnamõju strateegilise hindamise:

**algataja:** Jõelähtme Vallavolikogu  (Postijaama tee 7, Jõelähtme küla, 74202, [**kantselei@joelahtme.ee**](mailto:kantselei@joelahtme.ee), telefon 6054 887);

**koostamise korraldaja:** Jõelähtme Vallavalitsus (Postijaama tee 7, Jõelähtme küla, 74202, [**kantselei@joelahtme.ee**](mailto:kantselei@joelahtme.ee), telefon 6054 887);

**koostaja:** OÜ Hendrikson & Ko (Raekoja plats 9, 51004 Tartu linn**,** [**dge@dge.ee**](mailto:dge@dge.ee), telefon 7409 800)

**kehtestaja:** Jõelähtme Vallavolikogu (Postijaama tee 7, Jõelähtme küla, 74202, [**kantselei@joelahtme.ee**](mailto:kantselei@joelahtme.ee), telefon 6054 887).

**Ettepanekuid, vastuväiteid ja küsimusi** saab esitada üldplaneeringulahenduse ja keskkonnamõju strateegilise hindamise kohta kirjalikult **20. novembrist 2025** **kuni 31. jaanuarini 2026** Jõelähtme vallavalitsusele (Postijaama tee 7, Jõelähtme küla, Jõelähtme vald, 74202 Harjumaa, e-posti aadress [**kantselei@joelahtme.ee**](mailto:kantselei@joelahtme.ee)).

Üldplaneeringu lahenduse ja keskkonnamõju strateegilise hindamise aruande avaliku väljapaneku järgne **avalik arutelu toimub Loo kooli aulas** **17. märtsil 2026 algusega kell 18:00**.

Lugupidamisega

(digitaalselt allkirjastatud)

Andrus Umboja

vallavanem

Adressaadid: Kliimaministeerium, Kaitseministeerium, Majandus- ja Kommunikatsiooniministeerium, Regionaal- ja Põllumajandusministeerium, Sotsiaalministeerium, Kultuuriministeerium, Siseministeerium, Keskkonnaamet, Muinsuskaitseamet, Maa- ja Ruumiamet, Eesti Geoloogiateenistus, Politsei- ja Piirivalveamet, Päästeamet, Tarbijakaitse ja Tehnilise Järelevalve Amet, Terviseamet, Transpordiamet, Põllumajandus- ja Toiduamet, Riigi Kaitseinvesteeringute keskus, Tallinna Linnavalitsus, Maardu Linnavalitsus, Rae Vallavalitsus, Viimsi Vallavalitsus, Anija Vallavalitsus, Raasiku Vallavalitsus, Kuusalu Vallavalitsus, Eesti Keskkonnaühenduste Koda, Riigimetsa Majandamise Keskus, AS Eesti Raudtee, osaühing Rail Baltic Estonia, MTÜ Eesti Erametsaliit, Elering AS, Elektrilevi OÜ, AS Eesti Gaas, OÜ Loo Vesi, Aktsiaselts Loo Elekter